C 217/30

Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu 2

(2022/C 217/06)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTAIS DOKUMENTS

“Cordero Manchego”

ES Nr.: PGI-ES-0047-AM03 – 1.12.2020

ACVN ( ) AĢIN (X)

1. Nosaukums

“Cordero Manchego”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

Produkts ir svaiga gaļa, kas iegūta vienīgi no Manchego šķirnes jēriem neatkarīgi no to dzimuma. Ekstra un pirmās šķiras liemeņi sver 10–15 kg (Recental jeb jaunjēru gadījumā) vai 5–8 kg (Lechal jeb piena jēru gadījumā). Ja liemenis ir bez galvas un iekšējiem orgāniem, tā svars var būt par 1 kg mazāks. Liemeņa forma ir iegarena, aprises viegli noapaļotas un proporcijas harmoniskas. Gaļa ir liesa vai vidēji trekna. Tauki ir krēmbaltā krāsā, ar stingru konsistenci. Gaļas krāsa ir bāli sārta, gaļa ir ļoti maiga un sulīga un ļoti patīkami smaržo.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Jēri tiek turēti kūtī un ēdināti ar mātes pienu, ko ad libitum papildina ar sienu un regulatīvās padomes atļautajiem barības koncentrātiem, līdz jēri izaug līdz tādam stāvoklim, kad tos var atšķirt no mātes un izēdināt tiem tikai sienu un minētos koncentrātus.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Jēri jāaudzē un jānobaro noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Ar šo AĢIN aizsargātie liemeņi tiek marķēti, uz to kājām, pleciem un krūtīm ar neizdzēšamu tinti atveidojot akronīmu “CM” un piestiprinot pie tiem etiķeti ar individuālu numuru un regulatīvās padomes dotu logotipu. Etiķetes krāsa atšķiras atkarībā no tā, vai “Cordero Manchego” ir Recental (jaunjērs) vai Lechal (piena jērs).

Regulatīvās padomes dotais AĢIN “Cordero Manchego”Recental logotips

Regulatīvās padomes dotais AĢIN “Cordero Manchego”Lechal logotips

4. Ģeogrāfiskā apgabala īsa definīcija

Noteiktais ģeogrāfiskais apgabals, kur audzē Manchego šķirnes aitas un ražo ar AĢIN apzīmēto produktu, atrodas La Mancha [Lamančas] apgabalā un ietver šādas provinces un to pašvaldības:

1. Albacete: Mancha, Manchuela, Centro un Almansa.

2. Ciudad Real: Mancha, Campo de Calatrava un Campo de Montiel.

3. Cuenca: Manchuela, Mancha Baja un Mancha Alta.

4. Toledo: La Mancha Castile-La Mancha [Kastīlija-Lamanča], kuras teritorija ir 79 230 km2, ir trešais lielākais Spānijas autonomais apgabals.

5. Saikne ar ģeogrāfisko apgabalu

Apgabala saikni ar AĢIN “Cordero Manchego” nosaka no Manchego šķirnes jēriem iegūtās svaigās gaļas īpašības. Gaļa ir liesa vai vidēji trekna, tauki ir krēmbaltā krāsā, ar stingru konsistenci. Gaļas krāsa ir bāli sārta, gaļa ir ļoti maiga un sulīga un ļoti patīkami smaržo.

5.1. Ģeogrāfiskā apgabala specifika

Lamančā reiz pletusies stepe, kuru romieši apguva, lai audzētu kaviļu [stepju līgu], ko arābi sauca par “Manyá”, kas nozīmē “bez ūdens”. Abi šie nosaukumi skaidri izsaka apgabala raksturu.

Lai gan tradicionāli Kastīliju-Lamanču uzskata par līdzenumu, jo tās raksturīgākā daļa ir Lamančas apgabals, patiesībā Kastīlija-Lamanča vairāk atgādina kalniem apkaisītu plakankalni: divas trešdaļas teritorijas atrodas vairāk nekā 600 m augstumā virs jūras līmeņa un nekur zemāk par 200 m virs jūras līmeņa. Tātad tā ir pārsvarā līdzena augstiene ar kalnainiem apvidiem gan reģiona nomalēs, gan tā vidienē; kopā tie veido reljefiski daudzveidīgu ainavisko dažādību.

Ģeoloģiski tas ir līdzenums, kurš atrodas 650–800 m augstumā virs jūras līmeņa un kurā augsnes veidojušās uz miocēna laikmeta nogulumiežiem. Tā kā zeme ir līdzena, lietus laikā veidojas lieli un sekli dīķi un lagūnas, kur kādu laiku turas ūdens.

Apgabala galvenās upes ir Tagus, Guadiana (augštece), Júcar (augštece un vidustece), Záncara, Cigüela, Jabalón un Riánsares, kuras, neraugoties uz ļoti nevienādu caurteces apjomu, tiek daudz izmantotas apūdeņošanai, it īpaši pēdējos gados, kad ierīkotas plašas apūdeņojamās platības.

Reģiona četru apdzīvoto vietu gada vidējo temperatūru analīze rāda, ka absolūtā maksimālā temperatūra vasaras mēnešos var pārsniegt 35 °C. Gada viskarstākais mēnesis ir jūlijs, kad vidējā temperatūra var sasniegt pat 25 °C.

Gada vidējais nokrišņu daudzums caurmērā ir ap 400 mm, bet vidēji Spānijā tas ir 600 mm. Nokrišņu daudzums ir ne tikai mazs: tas turklāt ir nevienmērīgi sadalīts. Rezultātā, pirmkārt, no gada gadā lietus daudzums vienā un tajā pašā apvidū var būt ļoti atšķirīgs un, otrkārt, ikgadējais nokrišņu sadalījums ir tāds, ka vasara ir vissausākais gadalaiks, kad izkrīt tikai 10–15 % no ikgadējā nokrišņu daudzuma. Savukārt pavasaris un rudens parasti ir mitrākie gadalaiki.

5.2. Produkta specifika

Tā kā jēri barību uzņem arīdu apvidu ganībās, šķirnei piemītošās īpatnības to gaļai piešķir īpašu sulīgumu, smaržu un krāsu, kam ir noteikta saistība ar ģeogrāfisko izcelsmi.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Manchego ir vietējo aitu šķirne, kas jau izsenis pielāgojusies vietējiem apstākļiem un bijusi viens no galvenajiem reģiona labklājības avotiem. Šķirne ir saglabājusi savu tīrību un šķirņu krustošanai nav izmantota, un laika gaitā iepratusies ganīties arīdos apvidos. Šīs šķirnes dzīvnieki izmanto pirmām kārtām to rīcībā esošos dabas resursus – augus, kurus tie uziet pļavās, savvaļas lopbarības platībās, papuvēs, rugainēs un krūmājos. Šī daudzveidīgā barība un šķirnei piemītošās īpatnības gaļai piešķir īpašu sulīgumu, smaržu un krāsu, kam ir noteikta saistība ar ģeogrāfisko izcelsmi.

Manchego šķirnes jēri tiek tirgoti jau izsenis. Šīs Lamančā tradicionālās gaļas kvalitāti ir optimizējusi gadsimtiem ilgā audzēšanas un nobarošanas prakse.

Atsauce uz specifikācijas publikāciju

https://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CM_Modificado_20200619.pdf

(1) OV L 179, 19.6.2014., 17. lpp.